Video: Afrrrikaans is maar moeilik!  ‘n Skermskoot van Juanne en Rebecca Whyte. Die video volg onderaan die berig. Toe ŉ pa van Kaapstad ŉ video gemaak het van sy worsteling om sy Engelssprekende agtjarige dogtertjie die ‘r’-klank in Afrikaans baas te laat raak, het hy nie geweet wat dit vir hom gaan inhou nie. Juanne Whyte (39), ŉ uitsendingverkoopsbestuurder by Orms en inwoner van Kirstenhof, het Saterdag aan Maroela Media gesê hy het op 14 Augustus die video op sy selfoon opgeneem waar hy sy dogtertjie, Rebecca, die middag met haar Afrikaanse huiswerk gehelp het. “Die idee was net om die video vir my ma en pa te stuur sodat ouma en oupa in Langebaan kan sien hoe leer sy Afrikaans,” het Whyte gesê. Whyte se vrou, Claire (36), kon egter nie die versoeking weerstaan om die video van hul enigste dogter, ŉ gr. 2-leerder aan Kirstenhof Primary School, op Facebook te deel nie en toe die egpaar weer sien het dit soos ŉ veldbrand versprei. “Ons het glad nie gedink die video sal so viral gaan nie. Ek het sommer die selfoon teen wasgoed gesit om die video vir my ouers te neem. Ek het die heeldag ŉ pet gedra en ŉ mens kan sien hoe woes staan my hare. Ek sou dit ten minste gekam het as ek kon dink ek sou so famous op die internet word,” het hy geskerts. Whyte verduidelik sy vrou is Engels, en sy pa is Engels, maar sy ma is Afrikaans en hy was in ŉ Afrikaanse laer- en hoërskool. “Rebecca doen baie goed op skool in al haar vakke en is ŉ goeie leerder. Sy doen ook goed in Afrikaans, sy sukkel net met die ‘r’ en ‘oo’, maar sy sukkel nie regtig om ‘roomys’ te sê nie.” Selfs Rebecca het oornag bekendheid by haar skool verwerf met mense wat dit teen Saterdag byna 160 000 keer gekyk. Maar die roem is nie na Rebecca se kop toe nie. Getrou doen sy haar huiswerk elke dag en ewe getrou help haar ouers haar daarmee.